Document ID: /roh_data/filtered/fineweb-2-filterrobots_roh.jsonl.gz/52526

A moda concisa
Da «CEO fraud» discurran ins, sch’in delinquent incumbensescha – en num dal schef da l’interpresa – insatgi en l’interpresa da far in pajament sin in conto (tipicamain a l'exteriur). Per il solit deriva l’incumbensa d’ina adressa dad e-mail sfalsifitgada. Ils motivs èn differents, ma usitadamain sa tracti d’in pajament presumtivamain urgent e zunt delicat.
Ils attatgaders san precis co ch’els ston far pressiun sin la collavuratura u il collavuratur en dumonda, per ch’ella u el fetschia il pajament, senza resguardar eventuals process prescrits.
Che tals e-mails d’engion vegnan tramess na po strusch vegnir impedì. Ils engianaders zuppentan lur identitad e lur origin e pon da tut temp midar l’adressa, sch’i fa da basegn. La recumandaziun da prevenziun la pli impurtanta è perquai quella da sensibilisar il persunal spezialmain en secturs ch’èn pertutgads da talas acziuns d’engion (p.ex. la contabilitad, la partiziun da finanzas).
Tips
- Na communitgescha mai infurmaziuns a chaschun d’emprims contacts nunusitads u dubius. Ultra da quai na duessas ti suandar naginas instrucziuns, er sche ti vegns messa resp. mess sut squitsch.
- Igl è impurtant che las interpresas controllian tge infurmaziuns davart l’atgna firma e davart las atgnas collavuraturas ed ils agens collavuraturs ch’èn accessiblas online.
- I duain vegnir definids process che tuts ston observar da tut temp. I vala pia la paina da prescriver p.ex. per transferiments pli gronds il princip da quatter egls cun suttascripziun collectiva.